Antrenorul care se autopropune la Dinamo: "Reconstrucție de la zero, este casa mea"
Dinamo a remizat pe terenul Universității Cluj, scor 3-3, în penultima etapă din play-out, iar "câinii" nu mai depind doar de ei în lupta pentru evitarea retrogradării.
Cu o rundă rămasă de disputat, Dinamo și FC U Craiova ocupă locurile direct retrogradabile, ambele cu 22 de puncte. Pe pozițiile de baraj sunt FC Voluntari și Poli Iași, de asemenea la egalitate, cu 24 de puncte. Prima deasupra liniei este FC Botoșani, cu 25 de puncte, însă nici moldovenii nu sunt încă scăpați de emoții.
"Câinii" vor juca în ultima etapă împotriva celor de la UTA Arad, în timp ce oltenii lui Adrian Mititelu vor primi vizita lui FC Hermannstadt. Victoriile nu le sunt suficiente celor două și au nevoie ca rivalele să facă pași greșiți.
Ionuț Chirilă se autopropune la Dinamo
Tehnicianul a vorbit despre situația echipei din Ștefan cel Mare, explicând a ajuns la maturitatea profesională pentru a o putea ajuta pe Dinamo să iasă din perioada complicată în care se află de câțiva ani.
"Indiferent dacă se salvează de la retrogradare sau nu, trebuie făcută o reconstrucție de la zero! Dacă mi s-ar propune să vin să antrenez la Dinamo, aș accepta, chiar și dacă retrogradează în Liga a 2-a. În primul rând, îmi plac lucrurile cu un grad ridicat de dificultate. În al doilea rând, Dinamo este casa mea. Acolo m-am născut, am crescut și m-am desăvârșit profesional.
La Dinamo, am construit cea mai puternică generație a fotbalului românesc. Transferul de 2,4 milioane dolari al lui Tararache la Grasshoppers Zurich a salvat clubul de la faliment, în cea mai neagră perioadă a existenței ale.
Dacă aș fi fost lăsat să îmi continui treaba la Dinamo, astăzi clubul ar fi fost departe. Ar fi fost un club stabil din punct de vedere fotbalistic și financiar.
Am trecut prin toate etapele acestei profesii cu succes, construind echipe și jucători de zeci de milioane de euro, care au reprezentat România la cel mai înalt nivel. Am ajuns la maturitatea de a gestiona managementul tehnic al unui club de anvergura lui Dinamo", a declarat Ionuț Chirilă, potrivit gsp.ro.
Urmăriți SPORT.RO și pe Google News